Νέος Βουτζάς Αττικής

Ο Νέος Βουτζάς βρίσκεται βορειοανατολικά από την Αθήνα, στο 26ο χλμ. Απλώνεται σε μία έκταση 2.000 στρεμμάτων και ανήκει διοικητικά στον Δήμο Μαραθώνος. Ο Νέος Βουτζάς έχει υψόμετρο 119 μέτρα από την επιφάνεια της θάλασσας, σε γεωγραφικό πλάτος 38,0398603932 και γεωγραφικό μήκος 23,9816215595. Ιδρύθηκε από Μικρασιάτες πρόσφυγες από τον Βουτζά της Σμύρνης. Βρέχεται από το Νότιο Ευβοϊκό κόλπο

 Ίδρυση του οικισμού 
Η έκταση αυτή, η οποία ανήκε στη Μονή Νταού Πεντέλης, αγοράστηκε το 1952 από τον οικοδομικό συνεταιρισμό του Νέου Βουτζά. Τα μέλη που ίδρυσαν και αποτέλεσαν τον συνεταιρισμό "Νέος Βουτζάς" ήταν κατά κύριο λόγο εκπατρισμένοι πρόσφυγες του 1922, από τον Μπουτζά της Μικράς Ασίας, αλλά και από άλλες περιοχές της Μικράς Ασίας, οι οποίοι πίστευαν ότι «άπασα η προς αποκατάστασιν προσπάθεια, πνευματικώς και ιδεολογικώς, θα εκπηγάζη θα εμπνέεται και θα καθοδηγήται με την ζωηράν ανάμνησιν την γενετείρας και εντός του πλαισίου των ακαταλύτων εθνικών και θρησκευτικών παραδόσεων». Μέσα σε αυτό το πλαίσιο δημιούργησαν τον οικοδομικό συνεταιρισμό «Νέος Βουτζάς», με την ιδρυτική πράξη που συντάχθηκε στις 6. Απριλίου 1952 από τον Μπουτζαλή δικηγόρο Αντώνιο Αθηνογένη.

Η πρώτη προσωρινή διοικούσα επιτροπή αποτελείτο από τους: Ιωάννη Μηναδάκη πρώτο πρόεδρο του συνεταιρισμού Νέου Βουτζά, Απόστολο Χατζηαπόστολο, Νικόλαο Αγγελινό, Γεώργιο Ραϊση και Ιωάννη Μαργέτη, όλους γεννημένους στον Μπουτζά της Μικράς Ασίας. Η θεμελίωση του οικισμού έγινε το 1955, μέσα σε ενθουσιώδες και πανηγυρικό κλίμα. Την ημέρα των εγκαινίων τοποθετήθηκε στα θεμέλια του οικισμού ένα τεμάχιο πέτρας, που μπόρεσαν και πήραν παλιοί κάτοικοι του Βουτζά Σμύρνης από την στήλη πάνω στην οποία στηριζόταν η Αγία Τράπεζα της εκκλησίας του Επάνω Αη Γιάννη, όταν, το 1953, βρέθηκαν, στα πλαίσια εκδρομής, στην αλησμόνητή τους πατρίδα.

 Σημερινή εικόνα του οικισμού 
Ο σημερινός οικισμός, συνεχίζοντας την πορεία της αίγλης του παλαιού οικισμού, αποτελεί μια περιοχή ιδιαίτερου φυσικού κάλλους, με καλαίσθητες κατοικίες και προσεγμένους κοινοχρηστους χώρους.
Στον οικισμό υπάρχει η εκκλησία του Αη Γιάννη που εορτάζει στις 29 ΑυγούστουBlogs Εκκλησιών, Κληρικών, Εκκλ. Ανακοινώσεων κτλ, και στην οποία βρίσκεται παλιά εικόνα από το ναό του Αγίου Ιωάννη του Βουτζά της ΣμύρνηςἹερός Ναός Ἁγίου Ἰωάννη τοῦ Προδρόμου (Βουτζᾶ).

Διαθέτει αθλητικές εγκαταστάσεις (γήπεδα μπάσκετ, βόλεϊ, τέννις, 5Χ5), ομάδα αντισφαίρισης, ποδηλασίας, τριάθλου, μπάσκετ, μπριτζ, επιτραπέζιας αντισφαίρισης και σκάκι, κάτω από τη σκέπη του Αθλητικού Συλλόγου Ν. Βουτζά "Η ΠΡΟΟΔΟΣ" ενώ λειτουργεί και Γυμνάσιο του δήμου Νέας Μάκρης, που καλύπτει τις εκπαιδευτικές ανάγκες του οικισμού. Στα σύνορα με τον οικισμό του Νέου Βουτζά βρίσκεται και η Ιερά Μονή Αγίας Τριάδας με το Λύρειο Παιδικό Ίδρυμα.

Στις πυρκαγιές του 2018 ο Νέος Βουτζάς υπέστη σοβαρές καταστροφές όπως και το Μάτι, οι οποίες προκάλεσαν τον θάνατο 104 ανθρώπων και τον τραυματισμό άλλων 172. Οι ζημιές στην ευρύτερη περιοχή ήταν αμέτρητες, με χιλιάδες σπίτια και στρέμματα δασικής έκτασης να καίγονται ολοσχερώς.

 Σύλλογοι 
Στον οικισμό υπάρχουν τρεις σύλλογοι: ο εξωραϊστικός σύλλογος «Η πρόοδος» , ο Αθλητικός Σύλλογος Ν. Βουτζά "Η ΠΡΟΟΔΟΣ", ο αθλητικός σύλλογος και ο πολιτιστικός σύλλογος "Ίωνες" καθώς επίσης και η Εκκλησιαστική Επιτροπή του Ιερού Ναού Αγίου Ιωάννη.

 Παραπομπές 

 Εξωτερικοί σύνδεσμοι 
 Χάρτης του οικισμού.
 Βlog του εξωραϊστικού συλλόγού «Η πρόοδος».

Κατηγορία:Χωριά της περιφερειακής ενότητας Ανατολικής Αττικής
Κατηγορία:Δήμος Μαραθώνα